ยอดจองทะลัก “เชฟโรเลต” หั่นราคาลดสูงสุด 5 แสน “แคปติวา LS” ขายเกลี้ยงใน 2 ชม.
ยอดจองทะลัก “เชฟโรเลต” หั่นราคาลดสูงสุด 5 แสน “แคปติวา LS” ขายเกลี้ยงใน 2 ชม.
ยอดจองทะลัก “เชฟโรเลต” หั่นราคาลดสูงสุด 5 แสน “แคปติวา LS” ขายเกลี้ยงใน 2 ชม.
19 ก.พ. 2563

ผู้สื่อข่าวรายงานว่า หลังจากที่บริษัท เจนเนอรัล มอเตอร์ส หรือ จีเอ็ม ประกาศ ประกาศยุติการจัดจำหน่ายรถยนต์เชฟโรเลต (chevrolet) ในตลาดประเทศไทย ภายในสิ้นปี 2563 พร้อมขายศูนย์การผลิตรถยนต์ภายในนิคมอุตสาหกรรม อีสเทิร์น ซีบอร์ด จ.ระยอง ให้กับบริษัท เกรท วอล มอเตอร์ส (Great Wall Motors) ของจีน แต่ยังคงเปิดให้บริการในส่วนของบริการหลังการขาย
ด้านตัวแทนจำหน่าย เชฟโรเลต ประเทศไทย ประกาศเทสต็อกรถในมือกว่า 4,000 คัน ด้วยการประกาศลดราคารถใหม่ ทั้ง กระบะ เชฟโรเลต โคโลราโด (Chevrolet Colorado) , รถเอสยูวี เชฟโรเลต แคปติวา (SUV Chevrolet Captiva) และรถ พีพีวี เชฟโรเลต เทรลเบลเซอร์ (PPV Chevrolet Trailblazer)  ตั้งแต่ 20-50% แล้วแต่รุ่น ทำให้วันนี้ (19 ก.พ.63) มีประชาชนจำนวนมากแห่ไปจองรถในหลายโชว์รูมทั่วประเทศ เนื่องจากบางรุ่นลดถึง 5 แสนบาท พร้อมรับประกันวารันตี 3 ปี หรือ 100,000 กิโลเมตร
ล่าสุด มีการเปิดเผยจากตัวแทนจำหน่ายว่า จากการประกาศหั่นราคา ส่งผลให้ยอดจองเชฟโรเลตสูงถึง 500 คันภายในเวลาเพียง 2 ชั่วโมง โดยเฉพาะเชฟโรเลต แคปติวา LS ตอนนี้ถูกจองเต็มหมดแล้ว แต่ในรุ่นอื่นยังสามารถจองได้ปกติ โดยเป็นการจองเพื่อต่อคิวทำเรื่องไฟแนนซ์
อย่างไรก็ตาม หากประชาชนต้องการซื้อรถยนต์ทุกรุ่นหากซื้อผ่านไฟแนนซ์ต้องรอการอนุมัติ แต่หากซื้อเงินสดลูกค้าสามารถเลือกสี เลือกรุ่น พร้อมรับรถได้ทันที แต่ไม่มีของแถม ส่วนวันที่ออกรถต้องเสีย 1. เงินค่าตัวรถ 2. ค่าจดทะเบียน 3. ค่ามัดจำป้ายแดง 4,000 บาท 4. ค่า VAT 7% คิดจากส่วนลด และ 5. ค่าประกันภัยชั้น 1 จำนวน 25,000 บาท
โดยลูกค้ายังสามารถไปรับบริการกับศูนย์เชฟโรเลตได้ทั่วประเทศ ในระยะยาว มีการรับประกันวารันตี 3 ปี หรือ 100,000 กิโลเมตรก็ยังคงอยู่เหมือนเดิม มีการสต๊อกอะไหล่ และศูนย์บริการด้านการซ่อมบำรุงให้อย่างน้อย 5-10 ปีก็ยังมีอยู่
สำหรับราคาของรถรุ่นต่างๆ ประกอบด้วย
รถเอสยูวี แคปติวา 1.5 LS Turbo ราคา 499,000 บาท จากปกติ 999,000 บาท หรือคิดเป็นส่วนลด 500,000 บาท
รถพีพีวี เทรลเบลเซอร์ 2WD 2.5 LT ราคา 895,000 บาท ลดลง 249,000 บาท จากราคาเดิม 1,144,000 บาท
รถปิกอัพ โคโลราโด HighCoutry 2WD ราคา 775,000 บาท ลดลง 223,000 บาท จากปกติ 998,000 บาท
รถปิกอัพ โคโลราโด Trailboss MT 2WD ราคา 655,000 จากปกติ 859,000 บาท ส่วนลด 204,000 บาท